Mike Pence, sitjandi varaforseti Bandaríkjanna, hefur lýst stuðningi við áform ellefu þingmanna Repúblikana sem ætla ekki að staðfesta niðurstöður forsetakosninganna á þingfundi sem fer fram á miðvikudag. Leiðtogi repúblikana í öldungadeildinni ætlar hins vegar að staðfesta kjör Joes Bidens og hvetur þingmenn til að gera slíkt hið sama.
Joe Biden var kjörinn forseti í byrjun nóvember og venju samkvæmt tekur hann við embættinu tuttugasta janúar. Donald Trump, fráfarandi forseti, hefur hins vegar enn ekki viðurkennt ósigur. Lögfræðiteymi hans og stuðningsfólk hefur höfðað fjölda mála vegna meintra kosningasvika en ekkert þeirra hefur náð fram að ganga og engar haldbærar sannanir liggja fyrir um víðtækt kosningasvindl. Á miðvikudag koma þingmenn í öldungadeild og fulltrúadeild Bandaríkjaþings saman þar sem niðurstöður kjörmanna í forsetakosningunum verða tilkynntar formlega. Hópur öldungardeildarþingmanna úr röðum repúblikana, undir forrystu Ted Cruz, segist ekki ætla að staðfesta kjör Bidens. Þeir eru ellefu talsins og fara fram á að sérstök neyðarnefnd verði skipuð sem fái tíu daga til að fara yfir niðurstöður forsetakosninganna. Þrátt fyrir þessi áform er búist við að kjörið verði staðfest. Mitch McConnel, leiðtogi repúblikana í öldungadeildinni, styður þessar hugmyndir ekki og hvetur félaga sína í þinginu til þess að staðfesta niðurstöðurnar.
Bandaríski vefmiðillinn Axios hefur eftir heimildum innan flokksins að margir þingmenn séu afar ósáttir við að vera settir í þessa stöðu, einskonar próf um hollustu við Trump. Á næsta ári verður kosið um sum þingsætanna og eru sumir þingmenn hræddir um að Trump styðji aðra frambjóðendur í þeirra sæti fari þeir ekki eftir vilja forsetans á miðvikudag.
Make no mistake, if the Democrats take the Senate, they intend to change this country, not for a year, not for 10 years, but for generations.
Þetta var Ted Cruz sem er í Georgíu að vara kjósendur við því að Demókratar ætli að breyta Bandaríkjunum nái þeir öldungadeildinni. Á þriðjudag verður kosið að nýju um tvö öldungadeildarþingsæti í ríkinu. Ef Demókratar ná þeim verður þingmannastaðan jöfn, 50 - 50. Yrði það raunin fengi varaforsetinn úrslitavaldið - Demókratinn Kamala Harris.
Donald Trump og hans fylgismenn reyna enn að koma í veg fyrir að niðurstöður forsetakosninganna verði virtar. Hópur þingmanna ætlar ekki að staðfesta niðurstöðurnar á þingfundi á miðvikudag. 